Genesi 14 | Beibele Inthaneteng | Phetolelo ya Lefase le Lefsa
14 Mehleng ya Amorafele kgoši ya Shineara,+ Arioko kgoši ya Elasara, Kedorolaomere+ kgoši ya Elama+ le Tidala kgoši ya Goime,+
2 tšona dikgoši tše tša lwa le Bera kgoši ya Sodoma,+ Birisha kgoši ya Gomora,+ Shinabe kgoši ya Adema,+ Shemebere kgoši ya Tseboima+ le kgoši ya Bela (ke gore ya Tsoare).+
3 Tšona dikgoši* tše ka moka di ile tša ipopa ngatana e tee+ tša gwantela Moeding wa Sidima,+ ke gore Lewatleng la Letswai.+
4 Di be di hlanketše Kedorolaomere nywaga e lesomepedi, eupša ka ngwaga wa lesometharo tša rabela.
5 Ka ngwaga wa lesomenne Kedorolaomere a tla a na le dikgoši tšela tše dingwe tše di bego di na le yena, ba fenya Barefai kua Ashitherothe-karanaima,+ Batsutsi kua Hama le Ba-Emi+ kua Shabe-kiriathaima,
6 le Bahori+ thabeng ya gabo bona ya Seire,+ go ba go fihlela tlase kua Eli-parane+ yeo e lego lešokeng.
7 Ke moka ba boa ba tla Ene-mishipata, e lego Kadeshe,+ gomme ba fenya naga ka moka ya Baamaleke+ gotee le Baamore+ bao ba bego ba dula Hatsatsone-thamara.+
8 Ka yona nako yeo kgoši ya Sodoma ya gwanta e na le kgoši ya Gomora, kgoši ya Adema, kgoši ya Tseboima le kgoši ya Bela (ke gore ya Tsoare), tša lwa le tšona Moeding wa Sidima,+
9 e lego Kedorolaomere kgoši ya Elama, Tidala kgoši ya Goime, Amorafele kgoši ya Shineara le Arioko kgoši ya Elasara;+ dikgoši tše nne di be di elwa le tše hlano.
10 Bjale Moedi wa Sidima+ o be o tletše ka melete yeo e nago le sekontiri;+ dikgoši tša Sodoma le Gomora+ tša tšhaba tša wela ka go yona, gomme bao ba bego ba šetše ba tšhabela dithabeng.+
11 Ke moka bafenyi ba thopa dithoto ka moka tša Sodoma le Gomora le dijo tša bona ka moka gomme ba tloga.+
12 Ba ba ba thopa le Lota morwa wa ngwanabo Aborama le dithoto tša gagwe ba fetela pele. Ka nako yeo o be a dula Sodoma.+
13 Ka morago ga moo gwa tla motho yo mongwe yo a phonyokgilego, a botša Aborama wa Moheberu+ seo se diragetšego. Ka nako yeo o be a hlomile mešaša gare ga dihlare tše kgolo tša Mamure wa Moamore+ e lego ngwanabo Eshikolo le Anere;+ ba be ba gwerane le Aborama.
14 Ka wona mokgwa woo Aborama a kwa gore morwa wa ngwanabo o thopilwe.+ A rapa banna ba gagwe bao ba bego ba tlwaeleditšwe ntwa,+ e lego makgoba a makgolotharo-lesomeseswai (318) ao a belegetšwego lapeng+ la gagwe, gomme a hlomarela batho bao go fihla Dani.+
15 Bošego a phetha ka gore a arole madira a gagwe,+ e lego makgoba a gagwe, gore ba lwe le bona, ke moka a ba fenya a ba hlomarela go fihla Hoba yeo e lego ka leboa la Damaseko.
16 A thopolla dithoto+ ka moka, a thopolla le Lota morwa wa ngwanabo le dithoto tša gagwe gotee le basadi le batho bale ba bangwe.+
17 Ke moka kgoši ya Sodoma ya ya go mo gahlanetša ka morago ga ge a boile go fenya Kedorolaomere le dikgoši tšeo di bego di na le yena, ya ba gahlanetša Moeding wa Shabe, ke gore Moeding wa kgoši.+
18 Melekitsedeke+ kgoši ya Salema+ a tliša senkgwa le beine,+ gomme yena e be e le moperisita wa Modimo Yo Godimodimo.+
19 Ke moka a mo šegofatša a re:
“Anke wena Aborama o šegofatšwe ke Modimo Yo Godimodimo,+
Yena Modiri wa legodimo le lefase;+
20 Anke go retwe Modimo Yo Godimodimo,+
Yena yo a gafetšego bagateledi ba gago ka seatleng sa gago!”+
Ke moka Aborama a mo nea karolo ya lesome ya selo se sengwe le se sengwe+ seo a bego a na le sona.
21 Ka morago ga moo kgoši ya Sodoma ya bolela le Aborama ya re: “Nnee batho+ ba, eupša o itšeele dithoto.”
22 Ge a re’alo Aborama a re go kgoši yeo ya Sodoma: “Ke emišetša seatla sa ka godimo gomme ke ikana+ ka Jehofa Modimo Yo Godimodimo, yena Modiri wa legodimo le lefase,
23 gore nka se tšee selo sa gago,+ e ka ba tlhale goba lerala la ramphašane, e le gore o se ke wa re: ‘Ke nna ke humišitšego Aborama.’
24 Nka se tšee selo!+ Ke tšere feela seo masogana a a šetšego a se jele le kabelo ya banna bao ba bego ba sepetše le nna, e lego Anere, Eshikolo le Mamure+—anke bona ba tšee kabelo ya bona.”+
^ Go bonagala “dikgoši” tše e le tšeo go boletšwego ka tšona temaneng ya pele.